দিল্লি বিস্ফোরণের জের, বন্ধ করা হল লালকেল্লা

দিল্লি: সোমবার সন্ধ্যায় বিস্ফোরণে কেঁপে ওঠে লালকেল্লা (Red Fort)। লালকেল্লা মেট্রোর পাশেই গাড়িতে বিস্ফোরণ। একাধিক মৃত্যুর খবর সামনে এসেছে। লালকেল্লার কাছে বিস্ফোরণ, তিনদিনের জন্য লালকেল্লা বন্ধ রাখার সিদ্ধান্ত ASI-এর । দিল্লিতে বিস্ফোরণকাণ্ডের পর, লাল কেল্লা মেট্রো গেট ১ ও ৪ অনির্দিষ্টকালের জন্য বন্ধ। পুলিশ না জানানো পর্যন্ত ওই ২ টি গেট বন্ধ থাকবে। ঘটনাস্থল চারিদিক থেকে ঘিরে রেখেছে পুলিশ, তদন্ত চলছে।

লালকেল্লার মতো হাই প্রোফাইল এলাকায় এই বিস্ফোরণে তোলপাড় গোটা দেশজুড়ে। একাধিক শহরে জারি করা হয়েছে হাই সিকিউরিটি অ্যালার্ট। যে গাড়িটিতে বিস্ফোরণ হয়েছিল ( হুন্ডাই আই ২০), সেই গাড়ির মালিককে ফরিদাবাদ থেকে গ্রেফতার করা হল। ধৃতের নাম নাদিম খান। সন্দেহভাজনকে আটক করা হয়েছে। সন্দেহভাজন ব্যক্তির জম্মু ও কাশ্মীরের সঙ্গে সম্ভাব্য যোগসূত্র রয়েছে বলে ধারণা করা হচ্ছে। ঘটনাস্থলে রয়েছে জম্মু ও কাশ্মীর পুলিশও। এই হামলার পরিকল্পনা এবং বাস্তবায়নে আরও বিস্তৃত নেটওয়ার্ক জড়িত থাকার সম্ভাবনা উড়িয়ে দিচ্ছেন না নিরাপত্তা বিষয়ক তদন্তকারী আধিকারিকেরা৷

আরও পড়ুন: দিল্লি বিস্ফোরণ কাণ্ডে দিল্লি পুলিশের হাতে এল পার্কিং জোনের CCTV ফুটেজ

দিল্লির লালকেল্লার কাছে বিস্ফোরণ কি নাশকতা? সূত্রের দাবি, প্রাথমিক তদন্তে এমনটাই অনুমান তদন্তকারীদের। তার কারণ, দিল্লির বিস্ফোরণের মাত্র কয়েক ঘণ্টা আগেই এই লালকেল্লা থেকে মাত্র ৩০ কিলোমিটার দূরে হরিয়ানার ফরিদাবাদে বাজেয়াপ্ত হয় ২ হাজার ৯০০ কেজি বিস্ফোরক। এই ঘটনায় ৩ চিকিৎসক-সহ ৮ জনকে গ্রেফতার করা হয়। সূত্রের দাবি, দিল্লির বিস্ফোরণের তীব্রতা দেখে তদন্তকারীদের অনুমান, লালকেল্লার কাছে বিস্ফোরণে অন্য রকমের কোনও বিস্ফোরক বা কেমিক্যালের ব্যবহার করা হয়ে থাকতে পারে।তাহলে কি দিল্লি বিস্ফোরণে RDX ব্য়বহার করা হয়ে থাকতে পারে? উঠছে এই প্রশ্নও।